text: :) :: ГЕРБ-ГРАДИМ БЪЛГАРИЯ:''СТАДИОН ''ПАНАЙОТ ВОЛОВ'' ДА СЕ РАЗРУШИ
  Стадион "Панайот Волов" трябва да бъде разрушен, а не да бъде ремонтиран, такова е конструктивното становище на експертите. Това заяви кметът на Шумен Любомир Христов по време на визитата на спортния министър Красен Кралев. С него те направиха инспекция на спортните обекти в Шумен.
  Оттук нататък ще изграждаме, каза кметът и допълни, че с министъра ще разгледат 3-то Основно училище, където има идея да се изгради спортна зала, подобна на тази на Хуманитарната гимназия.
  Тази година не са предвидени средства за ремонти на спортни обекти в Шумен, каза министър Кралев, но обеща да се търси решение за следващата година. Тук съм, за да обсъдим с екипа на кмета откъде да започнем. Имаше едно хубаво зрънце - залата по киокушин карате, направена със собствени средства и мисля, че това е моделът, който трябва да се следва за комплекс "Плиска", каза още министърът.
  Това са стари сгради, като се прави реконструкция, трябва да се мисли и за средствата за поддръжка, допълни Кралев.
  В момента правим игрища и терени на отбори от А и Б група, дано да се намери сериозен спонсор на отбора на Шумен и тогава може да говорим какво да се направи. Но трябва подкрепа и от местния бизнес, каза още министърът на спорта.
  Зала "Арена Шумен" е зала за състезания, друго са залите за тренировки, в които тренират децата. Трябваше да се почне от някъде и ние започнахме от големите зали. Не смятам, че сме сбъркали, защото така децата имат възможност да гледат най-добрите спортисти и имат по-голяма мотивировка, заяви той и добави, че след като се реализират тези проекти, ще се обърне внимание и на тренировъчните зали.